b'\n_START_ARTICLE_\n42. domobranska pje\xc5\xa1a\xc4\x8dka divizija\n_START_SECTION_\nNapad na Srbiju - 1914.\n_START_PARAGRAPH_\nU kolovozu 1914. divizija pod zapovjedni\xc5\xa1tvom Stjepana Sarkoti\xc4\x87a je u sklopu XIII. korpusa poslana na Srbiju. Sudjelovala je u isprva neuspje\xc5\xa1nim operacijama protiv Srbije, forsiranju Drine i kasnijem povla\xc4\x8denju. Uslijedio je drugi prijelaz preko Drine, \xc5\xa1irine 200-500 i dubine 2-6 metara, \xc5\xa1to je ote\xc5\xbeavalo prijelaz vojske. Sudjelovala je u operacijama u Ma\xc4\x8dvi, uspje\xc5\xa1nom napadu na Banovo Polje, Vrbo\xc4\x8dav, Radenkovi\xc4\x87 i sedmodnevnoj bitci za \xc5\xa0abac-Sje\xc5\xa1nice._NEWLINE_Posebno se na Drinskoj fronti istakla 25. domobranska pukovnija, koja je u prodoru V. Austro-ugarske armije prema Valjevu prodrla daleko u zale\xc4\x91e srpskog operativnog razvoja, te zauzela Ba\xc4\x87inovac, koji je branila gotovo cijela srpska divizija._NEWLINE_Tijekom tog iznimno vru\xc4\x87eg ljeta 5. armija izgubila je 600 \xc4\x8dasnika i 22.000 do\xc4\x8dasnika i vojnika od po\xc4\x8detnih 80.000. 15. rujna 1914. g. 42. divizija je izgubila 40 \xc4\x8dasnika i 2000 vojnika. Unato\xc4\x8d proma\xc5\xa1ajima nadre\xc4\x91enih, po\xc5\xa1to se iskazao u borbenim djelovanjima na srbijanskoj fronti, Sarkoti\xc4\x87 biva progla\xc5\xa1en vitezom 2. Reda \xc5\xbeeljezne krune u studenom 1914. te je unaprije\xc4\x91en. General-major grof Salis-Seewis je imenovan zapovjednikom 42. domobranske pje\xc5\xa1a\xc4\x8dke divizije 11. studenog 1914. Vodio je svoju diviziju tijekom druge srbijanske ofenzive uvijek s boji\xc5\xa1nice, koja je zavr\xc5\xa1ila u obrani kolubarske linije, nakon \xc4\x8dega je divizija povu\xc4\x8dena zbog odmora, oporavka i popune. Divizija se posebno istaknula 1915. prilikom zauzimanja Crne Gore. Nakon preuzimanja zapovjedni\xc5\xa1tva ju\xc5\xbene boji\xc5\xa1nice od strane nadvojvode Eugena, dobrovoljno je prepustio \xc4\x8ditav XIII. korpus operativnoj skupini generala konjani\xc5\xa1tva Pflanzer-Baltina, koja se borila u karpatskim planinama.\n_START_SECTION_\nGalicijska boji\xc5\xa1nica: 1915.-1918.\n_START_PARAGRAPH_\nSalis-Seewis se sa svojom divizijom, zajedno s cijelim XIII. korpusom, preselio na galicijsko boji\xc5\xa1te 24. sije\xc4\x8dnja 1915. Otada su se borili u iscrpljuju\xc4\x87im uvjetima karpatske zime. Jedne no\xc4\x87i u velja\xc4\x8di 1915. jedna hrvatska pukovnija izgubila je 28 \xc4\x8dasnika i 1.800 ljudi zbog ozeblina nakon \xc5\xa1to je no\xc4\x87 morala provesti u snijegu. Krenula je u akciju sjeverno od Nadworna i \xc4\x8duvala je lijevi bok Czibulkinog korpusa. 42. divizija je odmah do\xc5\xa1la pod udar ruskih koza\xc4\x8dkih brigada, a nakon tjedna i dviju pje\xc5\xa1a\xc4\x8dkih divizija. Unato\xc4\x8d neprijateljskoj nadmo\xc4\x87i, Salis-Seewis je odbacio neprijateljske postrojbe zajedno sa 6. pje\xc5\xa1a\xc4\x8dkom divizijom kneza Sch\xc3\xb6nburg-Hartensteina, koji se nalazio ju\xc5\xbeno od polo\xc5\xbeaja 42. divizije, na obalama rijeke Lomnice, koja utje\xc4\x8de u Dnjestar kod Halicza. U velja\xc4\x8di 1915. Salis Seewis je prodro s divizijom u Delatyn i \xc5\xbeeljeznicom u Stanislaviv. Promaknut je u podmar\xc5\xa1ala 15. velja\xc4\x8de i dodijeljen mu je Red \xc5\xbeeljezne krune drugog razreda s ratnim znamenjem. Krajem o\xc5\xbeujka 1915. Salisova divizija je preba\xc4\x8dena pod zapovjedni\xc5\xa1tvo njema\xc4\x8dkog generala konjani\xc5\xa1tva Marschalla te je zajedno s jo\xc5\xa1 dvije austro-ugarske divizije i jednom njema\xc4\x8dkom bila na polo\xc5\xbeaju od rijeke Prut kod Czernowitza do Dnjestra._NEWLINE_Tijekom lokalne ofenzive 29. o\xc5\xbeujka, 42. divizija je do\xc5\xa1la nadomak ruske utvrde Hotin, ali ju je ruski protunapad 31. o\xc5\xbeujka nagnao na povla\xc4\x8denje. Rusi su pre\xc5\xa1li Dnjestar i napredovali do predratne granice, odakle su mogli dovesti te\xc5\xa1ko topni\xc5\xa1tvo u domet Czernowitza. Unato\xc4\x8d protunapadu polovice 42. divizije s jo\xc5\xa1 jednom austro-ugarskom konjani\xc4\x8dkom divizijom situacija se nije mogla odmah povratiti. 42. divizija je pretrpjela te\xc5\xa1ke gubitke. Gotovo svi ni\xc5\xbei \xc4\x8dasnici Hrvati su izba\xc4\x8deni iz stroja, a postrojba je popunjena rezervama dok je Salis-Seewis tra\xc5\xbeio nove \xc4\x8dasnike. 42. divizija, kori\xc5\xa1tena gdjegod je situacija bila najkriti\xc4\x8dnija, nakon poja\xc4\x8danja boji\xc5\xa1nice postrojbama iz Koru\xc5\xa1ke i \xc5\xa0tajerske, omogu\xc4\x87ila je generalu Pflanzer-Baltin izvo\xc4\x91enje protunapada i osiguranje lijeve obalu rijeke Prut. Grof Salis ostao je zapovjednikom izvrsne domobranske divizije do sredine travnja 1915. kad je oti\xc5\xa1ao na jednomjese\xc4\x8dni dopust. Nakon povratka s dopusta sredinom lipnja 1915. predao je zapovjedni\xc5\xa1tvo podmar\xc5\xa1alu Antonu Lipo\xc5\xa1\xc4\x8daku. Lipo\xc5\xa1\xc4\x87ak je preuzeo zapovjedni\xc5\xa1tvo nad divizijom 22. lipnja 1915. te ju je poveo u "novogodi\xc5\xa1nju ofenzivu" na Rusiju, koja je dala rezultata._NEWLINE_Potom je u velja\xc4\x8di 1916. Luka \xc5\xa0njari\xc4\x87 postavljen za zapovjednika 42. domobranske pje\xc5\xa1a\xc4\x8dke divizije, na polo\xc5\xbeaju kod Dnjestra. Uslijed Brusilovljeve ofenzive u lipnju 1916. \xc5\xa0njari\xc4\x87eva divizija se raspala u potpunom neredu po prvi put u svojoj ina\xc4\x8de besprijekornoj povijesti. Masovna dezertiranja pred ruskim juri\xc5\xa1em u Bukovini natjerala su \xc5\xa0njari\xc4\x87a na o\xc4\x8dajni\xc4\x8dko povla\xc4\x8denje s malim dijelom ljudi. Zajedno s cijelom 7. armijom 42. divizija je potisnuta natrag u Karpate. Naknadno je divizija popunjena rezervama zbog velikih gubitaka._NEWLINE_Zapovjedni\xc5\xa1tvo je 25. lipnja 1917. preuzeo podmar\xc5\xa1al Mihovil Mihaljevi\xc4\x87 te je poveo diviziju u jugoisto\xc4\x8dnu Galiciju i Bukovinu.\n_START_SECTION_\nBoji\xc5\xa1nica na So\xc4\x8di 1918.\n_START_PARAGRAPH_\n27. velja\xc4\x8de 1918. divizija je zajedno sa svojim zapovjednikom preba\xc4\x8dena u sklopu 11. armije na So\xc4\x8du (mjesto Matarello), na talijansko boji\xc5\xa1te, gdje ostaje do kraja rata. Od lipnja 1918. zapovjedni\xc5\xa1tvo preuzima Teodor vitez Soreti\xc4\x87, pod \xc4\x8dijim zapovjedni\xc5\xa1tvom divizija sudjeluje u operacijama na visoravni Sette Communi, a u lipnju u ofenzivi kod Costalunga, kao i svim ostalima do kraja listopada 1918. Divizija je na So\xc4\x8di imala i svoju leta\xc4\x8dku eskadrilu. Postupnim osipanjem pozadine i raspadom Austro-Ugarske, situacija je bila sve lo\xc5\xa1ija, no vojna izvje\xc5\xa1\xc4\x87a glavnog vojnog zapovjedni\xc5\xa1tva austro-ugarske vojske od 26. i 28. listopada, samo dan prije raspada dr\xc5\xbeave, hvale 27. sisa\xc4\x8dku dom. pukovniju, kao i cijelu diviziju (kroatische Nr. 42), a posebno 28. osje\xc4\x8dku pukovniju za izuzetnu hrabrost i po\xc5\xbertvovnost. Krajem rata 84. domobranska brigada je dr\xc5\xbeala obrambeni polo\xc5\xbeaj kod Monte Groggia, a 83. brigada je bila u rezervi kod Belluna. 22. listopada 1918. 83. brigada je odbila zamijeniti 84. brigadu na polo\xc5\xbeaju radi smjene, \xc5\xa1to je bio znak za masovno otkazivanje neposlu\xc5\xa1nosti ostalih naroda u austro-ugarskoj vojsci. Odstupiv\xc5\xa1i 30./31. listopada s Monte Groggie, 84. brigada je kod Brunica u\xc5\xa1la u Pusteriju i zajedno s 83. brigadom prevezena preko Koru\xc5\xa1ke u domovinu.'